钦定古今图书集成/明伦汇编/宫闱典/第118卷 > 陈公
## 钦定古今图书集成/明伦汇编/宫闱典/第118卷 > 陈公

按《明外史外戚传》，“陈公逸其名，扬州人，淳皇后父也。
宋末从张世杰军崖山，世杰死，陈公舟亦败，得脱，栖
海岛，粮绝，同栖者将往髑髅山食死马。陈公梦白衣
人戒曰：‘勿往食，夜有舟至，可共载也’。寤而如戒。是夕
又梦紫衣人杖扣之曰：‘起，起，舟至矣’。陈公惊起，则已
在元帅某舟中。”盖公旧所事统领官降于元，将怜而
“载之也。将有令，毋留附舟人。”统领官匿之皇板下，取
食饮从板隙投之。事将泄，忽飓风大发，将惧甚，统领
官白公有巫术，令出而诅之，风果止，遂予公饮食，送
归扬州。公由是弃军籍，避地盱眙，以巫术行。久之，生
二女，其季即淳皇后也。公无子，年九十九始卒。洪武
二年追封扬王媪为王夫人，立祠太庙东。明年，有言
王墓在盱眙者，中都守臣按之，信帝。乃命中书省即
墓次立庙，设祠祭署，奉祀一人守墓，户二百一十家，
世世复。而谕翰林学士宋濂文其碑，撤太庙东祠。